Synagogen des schwäbischen Typus

**Synagoge vom schwäbische Typus** wore Synagoge, wo zwische 1780 und 1820 z Schwoba in Bayern enstande sind. Es sind stattliche Synagoge gwea, wo s wagsede Selbstbewusstsin und d gstiegne Akzeptanz vo d Jude z Schwoba widrspiaglet händ.

## Gschichd
Jude sind im Middelalder z Dytschland vo d Städte uf s Land und an en Rand vo da Gsellschaft vertriebe wore. Si händ nacher oft bloos vroinzelt und sporadisch gsiedlet. E jidisches Gmoindelebe hods nit gebe. Erscht am End vom 16. Johrhundert find mer wieder Zoiche vo jidischr Reorganisation. Z Schwobe händ si si davo schneller erholt als andrswo. Früah händ Jude do widr Kultusgmoinde uf Ortsebene bildet und aagfanget Synagoge z baue. 

D Synagoge sind mid dr Zit allad representativr wore. So isch um anno 1800 e eigeständigr Baustil entschande, wo in dr Architekturgschicht als „schwäbischr Synagogetypus“ bezoichnet werd. Kulturgschichtli kaa mer d Baute im Empire-Stil zuarechne.

### Synagoge z Wallerstoi
Vermuatli hods scho im 14. Johrhudert e kloine jidische Gmoischaft z Wallerstoi gebe. Erscht wia d Jude us d umliegede Städt vertriebe wore sind, isch de jidische Gmoinde gwagse. D alde Synagoge isch am End vom 18. Johrhundert aagrisse wore. D letzte Synagoge z Wallerstoi isch zwische 1805 - 1807 entstande und werd huit zu de Synagoge vom schwäbische Typus grechnet. Ab 1938 isch dia Synagoge vo d Nazis als Lager gnutzt wore. Nach 1945 als Kino und seit 1979 als Sparkasse.

### Synagoge z Ichahausa
D erschte Synagoge z Ichhahausa isch scho 1687 entstande. Anno 1781 isch dia Synagoge durch en Nuibau im schwäbische Stil ersetzt wore, wohrscheinli vom Kirchebaumoistr Joseph Dossenberger. Ab 1938 isch s als Lager vo dr Wehrmacht zweckentfremdet wore. Vo 1958 bis Sommer 1985 hod d Gmoind s Objekt als Fuirwehrhaus vrwendet. Dank dem *Aktionskreis Synagoge Ichenhausen e. V.* isch d Synagoge vo 1984 bis 1987 authentisch sanieret wore. Huit isch s a „Haus dr Begegnung“. Im obre Stock gits a ständige Ausstellung über s Landjudedum.

### Synagoge z Hürbe, Krumbach
D erschte Synagoge z Hürbe (huit Doil vo Krumbach) isch anno 1675 baut wore. Seitdem hods au a oignständige jidische Kultusgmoind gebe (bis 1942). 1818 hod d jidische Gmoind a Johann Nepomuk Salzgeber midm Neibau vo d Synagoge beauftragt. 1819 isch s baut und 1938 ausgraubt, 1939 niedrbrennt und 1942 abgrisse wore. Dr Bau vom schwäbische Typus von 1819 schaut a bizzle us, wia d Synagoge vo Ichahausa vom Joseph Dossenberger. So wia diese a Saalbau mid Rundbogefeschtr und kloinr Kuppel über m Toraschrein.

### Synagoge z Illeroicha/Altestadt
D erschte Synagoge z Altestadt (früher: *Illeroicha*) isch 1719 baut wore. D Synagoge im schwäbische Stil is anno 1802/03 entstande. D Plan isch vom Baumoischtr Johann Nepomuk Salzgeber aus Buach. Vorbild isch d Ichahausa Synagoge gwen. 1938 isch dia Synagoge vo d Nazis verwüstet wore und 1955 hod mer si abgrisse. Huit stoht do a Wohnhus und bloos a Gedenktafel erinnert an d Synagoge.

## Bildr


Synagoge-Wallerstein-Lithographie-1880.jpg|Synagoge z Wallerstoi (Lithographie 1880)
Altenstadt (Iller) Synagoge .png|Altestadt 1802/03
Krumbacher_exSynagoge.JPG|mini|Holocaust Gedenkstätte (ehemolige Synagoge Krumbach)



## Guck au
* Juda em Schwäbischa

## Lidratur
* Benigna Schönhagen (Hg.): *„Ma Tovu&nbsp;…“ Wie schön sind deine Zelte, Jakob. Synagogen in Schwaben.* München 2014, 208 Seiten, ISBN 978-3-943866-24-7.
* Michael Brenner, Sabine Ullmann (Hg.): *Die Juden in Schwaben.* Oldenbourg, München 2013, ISBN 978-3-486-70484-6.

## Weblink
* Offizielle Website vo dr „Alemannia Judaica“

## Beleg